FI Euroopan unionin virallinen lehti C 135/29

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2010/C 135/12

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”ARANCIA DI RIBERA”

EY-N:o: IT-PDO-0005-0669-07.01.2008

SMM ( ) SAN ( X )

1. Nimi:

”Arancia di Ribera”

2. Jäsenvaltio tai kolmas maa:

Italia

3. Maataloustuotteen tai elintarvikkeen kuvaus:

3.1 Tuotelaji:

Luokka 1.6: Hedelmät, vihannekset ja viljat sellaisenaan tai jalostettuina

3.2 Kuvaus 1. kohdassa nimetystä tuotteesta:

Suojattu alkuperänimitys ”Arancia di Ribera” varataan seuraavista lajikkeista saaduille tuotteille: Brasiliano ja sen muunnokset: Brasiliano comune, Brasiliano risanato, Washington Navel, Washington navel comune, Washington Navel risanato, Washington Navel 3033; Navelina ja sen muunnokset: Navelina comune, Navelina risanata ja Navelina ISA 315. Myyntiin saatettaessa SAN-tuotteella ”Arancia di Ribera” on oltava seuraavat ominaisuudet: hedelmän halkaisija vähintään 70 mm; eurooppalaisen kokoluokituksen mukainen vähimmäiskokoluokka 6; muoto tyypillisesti pallomaisen soikea (munanmuotoinen, litistynyt tai soikea), jossa hedelmän sisäpuolella oleva napa; kuori on väriltään tasaisen oranssi, lopputalvesta punertuva; hedelmäliha on niinikään väriltään tasaisen oranssi, koostumukseltaan hienosyinen ja tiivis, siemenetön; mehu väriltään oranssi, mehutuotos vähintään 40 %; liukenemattomia aineita Brix-asteikolla 9–15; happamuus 0,75–1,50; liukenevien aineiden ja orgaanisten happojen suhde vähintään 8. Suojattu alkuperänimitys ”Arancia di Ribera” varataan luokkien ”Ekstra” ja ”I” appelsiineille.

3.3 Raaka-aineet (ainoastaan jalostetut tuotteet):

—

3.4 Rehu (ainoastaan eläinperäiset tuotteet):

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

SAN-tuotteiden laadun ja eheyden varmistamiseksi kaikkien pakkaustoimintojen on tapahduttava 4 kohdassa määritetyllä tuotantoalueella, sillä pitkät kuljetukset ja niihin liittyvät käsittelyt lisäisivät taudinaiheuttajien esiintymisen ja tuotteen pilaantumisen vaaraa.

”Arancia di Riberalle” ei suoriteta minkäänlaista kemiallista käsittelyä ennen sadonkorjuuta eikä sen jälkeen eikä myöskään pakkausvaiheessa. Koska kuorta ei käsitellä säilöntäaineilla, tuote on erityisen herkkä kuljetuksen ja käsittelyjen vaikutuksille.

3.6 Viipalointia, raastamista, pakkaamista jne. koskevat erityiset säännöt:

Arancia di Ribera (SAN) saatetaan myyntiin seuraavanlaisissa pakkauksissa:

— puusta, muovista ja/tai pahvista valmistetut pakkaukset ja/tai korit, joiden paino on enintään 25 kg;

— verkkopussit, joiden paino on enintään 5 kg;

— kennopakkaukset, joiden paino on enintään 40 kg.

Pakkausten ja pussien on oltava sinetöityjä siten, että niiden sisältöä ei voi poistaa rikkomatta sinettiä.

3.7 Merkintöjä koskevat erityiset säännöt:

Pakkauksien etiketeissä on oltava selvästi luettavin painokirjaimin seuraavassa mainitut merkinnät:

— Suojattu alkuperänimitys ”Arancia di Ribera” (D.O.P) ja siihen viittava logo muita pakkausmerkintöjen tietoja suuremmalla kirjainkoolla;

— appelsiinilajike: Brasiliano, Washington navel ja Navelina;

— tuottaja- ja pakkausyrityksen nimi, toiminimi ja osoite.

Kauppaluokka on ”Ekstra” tai ”I”.

Etiketissä ei saa olla mitään muita määritteitä, joita ei ole tässä mainittu. Tuotemerkkeihin viittaavat merkinnät ovat kuitenkin sallittuja, kunhan ne eivät ole luonteeltaan mainostavia tai omiaan johtamaan kuluttajaa harhaan; samoin on sallittua ilmoittaa sen tilan nimi, jolla tuote on viljelty, sekä muut totuudenmukaiset ja todennettavissa olevat, voimassa olevan lainsäädännön sallimat maininnat. Sadonkorjuuviikkoa koskeva merkintä on vapaaehtoinen.

”Arancia di Riberan” logo on seuraavanlainen:

Nimitys ”Arancia di Ribera D.O.P. Denominazione Di Origine Protetta” merkitään tekstaustyylillä, ”Arancia di Ribera” merkitään pienaakkosin kuitenkin siten, että alkukirjaimet ”di”-artikkelia lukuun ottamatta merkitään suuraakkosin, ”DOP” merkitään pisteen erottamin suuraakkosin ja ”Denominazione di Origine Protetta” kokonaan suuraakkosin. Maininnan Arancia di Ribera yläpuolella on tyylitellyn hedelmän ääriviivat, jotka kuvastavat Riberan appelsiinin ominaisuuksia: suurehko koko, oranssinvärinen kuori ja suuret lehdet. ”D.O.P”-merkinnän vasemmalla puolella on Sisilian saaren ääriviivat tyyliteltyinä. Pakkauksien etiketeissä on oltava selvästi luettavin painokirjaimin seuraavassa mainitut merkinnät.

4. Maantieteellisen alueen tarkka rajaus:

Arancia di Riberan tuotantoalue käsittää Verdura-, Magazzolo-, Platani- ja Carboj-jokien törmät ja rinteet sekä Agrigenton maakunnan seuraavien kuntien alueet: Bivona, Burgio, Calamonaci, Caltabellotta, Cattolica Eraclea, Cianciana, Lucca Sicula, Menfi, Montallegro, Ribera, Sciacca, Siculiana ja Villafranca Sicula sekä Chiusa Sclafanin kunta Palermon maakunnassa.

5. Yhteys maantieteelliseen alueeseen:

5.1 Maantieteellisen alueen erityisyys:

Arancia di Riberan viljelyalue on todellinen ”appelsiiniviljelykeidas”, joka sijaitsee täysin erillään alueen muusta sitrushedelmänviljelystä. Appelsiinitarhat kasvavat Verdura-, Magazzolo-, Platani- ja Carboj -jokien töyräillä ja rinteillä. Alueen maaperä muodostuu savi- ja silttimaasta ja soveltuu suuren mineraalipitoisuutensa ja sopivan koostumuksensa ansiosta erittäin hyvin maanviljelykseen.

Kesäkaudella sateet ovat harvinaisia, ja Arancia di Riberan viljelyalueeseen kuuluvien appelsiiniviljelmien keinokasteluun käytetään tuolloin Castellon, Arancion ja Prizzin altaisiin kanavoitua Magazzolo-, Carboj- ja Verdura-jokien vettä.

Näistä runsasvetisistä joista saadaan ensiluokkaista ja koostumukseltaan tasapainoista vettä, jonka johtavuus on alhainen ja jossa ei esiinny saasteita.

Meren läheisyyden ansiosta lämpötila ja kosteustasapaino ovat kautta vuoden appelsiinin ekofysiologisten vaatimusten kannalta ihanteellisia, ja luonnonolosuhteiden kuten hallan tai scirocco-tuulen aiheuttamia satovahinkoja esiintyy harvoin.

5.2 Tuotteen erityisyys:

”Arancia di Riberan” erityisyyttä osoittavat hedelmän heti havaittava mehukkuus sekä miellyttävä ja mehevä koostumus, joka johtuu siitä, että yksittäisiä lohkot erottavat kalvot ovat ohuita eivätkä purtaessa tunnu sitkeiltä.

”Arancia di Riberalle” on myös ominaista liukoisten kiinteiden aineiden ja happojen korkea suhde, miellyttävä kiinteä koostumus ja pitkään säilyvä maku, joiden ansiosta se soveltuu erityisen hyvin tuoreena nautittavaksi, korkea makeusaste sekä kitkerän maun puuttuminen. Muita ”Arancia di Riberan” erityisiä ja erottavia ominaisuuksia on sekä kuoren että mehun väri, joka on voimakkaan oranssi.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

”Arancia di Riberan” ominaisuudet perustuvat luonnonolosuhteiden (ilmaston, maaperän ja veden) ja paikallisten viljelijöiden vakiintuneen ammattitaidon yhteisvaikutukseen.

Maaperässä on runsaasti nopeasti assimiloituvia primaarimineraaleja, ja sen kationinvaihtokyky (> 20 meq/100 g) on korkea, mikä lisää appelsiinipuille käyttökelpoisen kaliumin pitoisuutta merkittävästi. Suuri kaliumpitoisuus, joka edistää sokerin kulkeutumista juurista, lehdistä ja varsista aina hedelmiin asti, yhdessä Välimeren alueelle ominaisten ilmasto-olosuhteiden kanssa ovat ”Arancia di Riberan” korkean sokeripitoisuuden ja makuominaisuuksien kannalta olennaisia tekijöitä.

Alueen tulvasedimenteistä muodostuva maaperä on koostumukseltaan tasapainoista ja sisältää runsaasti savea sekä hiekkaa ja pikkukiveä, joiden ansiosta maa on ilmavaa ja veden läpäisykyky on hyvä. Näiden tekijöiden aikaansaama biologinen prosessi yhdessä hyödyllisen pieneliökasvuston kehittymisen kanssa edistävät orgaanisten aineiden synteesiä ja helpottavat siten ravinteiden ja veden imeytymistä, ja tuloksena saadaan erittäin mehukas hedelmä. Runsasvetisten Magazzolo-, Carboj- ja Verdura-jokien korkealaatuinen vesi ja puhdas maaperä takaavat täydellisesti toimivan kastelun, jonka ansiosta tuotteen aistinvaraiset ominaisuudet pääsevät parhaimmilleen. Juuri nämä maaperän ja ilmaston ominaisuudet antavat tuotteelle sen voimakkaan värin ja suuren mehukkuuden, minkä vuoksi kyseinen lajike sopii myös mehun puristamiseen.

Tuote tunnettiin Arancia di Ribera -nimityksellä kansallisilla markkinoilla jo 1950-luvulla. Sen maineelle antoi lisävauhtia vuonna 1966 järjestetty Fiera Mercato -markkinatapahtuma, jota vuodesta 1985 alkaen on kutsuttu nimellä ”Sagra dell’Arancia di Ribera”. Historiallisista dokumenteistä käy ilmi, että Verdura-joen laaksossa viljeltiin erinomaisia appelsiineja jo 1800-luvun alusta, ja niissä kuvaillaan alueen hedelmällistä maaperää ja sen erityisen makeaa ja pehmeää vettä sekä tuotteita, joita vietiin Palermoon ja sieltä aina Amerikkaan asti.

Suurin merkitys on kuitenkin aina ollut itse viljelijällä, joka on osannut hyödyntää parhaalla mahdollisella tavalla lajikkeiden täydellistä sopeutumista ympäristöön ja ottaa käyttöön yksinkertaisia mutta tehokkaita menetelmiä, joiden avulla Arancia di Riberan viljelyä on voitu mukauttaa uusiin viljelyvaatimuksiin perinteitä ja paikallista tuotantoa kuitenkaan hävittämättä. Viljelijöiden kehittämistä innovaatioista mainittakoon erityisesti ne, joilla on ajan mittaan saavutettu säästöjä, kuten vettä säästävä matalapaineinen kastelujärjestelmä sekä pneumaattisten oksasaksien käyttäminen puiden leikkaamiseen. Riberan maanviljelyalue on vuosikymmenten ajan ollut edelläkävijä niin alueellisella kuin joiltakin osin myös kansallisella tasolla työntekijöiden taitotiedon, viljelijöiden pitkälle kehittämien viljelymenetelmien ja niiden tuloksena saadun, yhä edelleen maineikkaan laatutuotannon ansiosta.

Eritelmän julkaisutiedot:

Eritelmän täydellinen teksti on saatavissa:

— joko seuraavan linkin kautta: http://www.politicheagricole.it/DocumentiPubblicazioni/Search_Documenti_Elenco.htm? txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg tai

— menemällä suoraan ministeriön www-sivuston etusivulle (http://www.politicheagricole.it) ja klikkaamalla ensin ”Prodotti di Qualità” (vasemmalla) ja sen jälkeen ”Disciplinari di Produzione all'esame dell'UE [regolamento (CE) n. 510/2006]”.

(1) EUVL L 93, 31.3.2006, s. 12.